PMIndiaData/PMIndiaSum huggingface dataset:
ଆସାମର ବିଶ୍ୱନାଥ ଜିଲ୍ଲାରେ ଏକ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ଲୋକଙ୍କ ପାଇଁ ଦୁଃଖ ପ୍ରକାଶ କରଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆସାମର ବିଶ୍ୱନାଥ ଜିଲ୍ଲାରେ ଏକ ସଡକ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ଆହତଙ୍କ ଶୀଘ୍ର ଆରୋଗ୍ୟ ପାଇଁ ସେ ପ୍ରାର୍ଥନା କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛନ୍ତି; “ଆସାମର ବିଶ୍ୱନାଥ ଜିଲ୍ଲାରେ ଏକ ସଡ଼କ ଦୁର୍ଘଟଣାରେ ପ୍ରାଣ ହରାଇଥିବା ବ୍ୟକ୍ତିଙ୍କ ଲାଗି ମୁଁ ଦୁଃଖିତ । ପ୍ରାଣ ହରାଇଥିବା ଲୋକଙ୍କ ପରିବାର ପ୍ରତି ସମବେଦନା । ମୁଁ ପ୍ରାର୍ଥନା କରୁଛି ଯେ ଆହତମାନେ ଶୀଘ୍ର ସୁସ୍ଥ ହୁଅନ୍ତୁ: ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ।”
ପାରମ୍ପରିକ ଔଷଧ ତଥା ହୋମିଓପାଥିର ପ୍ରଚଳନ ପାଇଁ ଭାରତ ଓ  ତାଞ୍ଜାନିଆ  ମଧ୍ୟରେ ହେବ  ବୁଝାମଣା

ଭାରତ ଓ ତାଞ୍ଜାନିଆ ମଧ୍ୟରେ ପାରମ୍ପରିକ ଔଷଧ ପଦ୍ଧତି ଏବଂ ହୋମିଓପାଥିର ପ୍ରଚଳନ ନିମନ୍ତେ ଏକ ବୁଝାମଣା ପତ୍ର ସ୍ୱାକ୍ଷରିତ ହେବ । ଏଥିପାଇଁ ଆସିଥିବା ପ୍ରସ୍ତାବକୁ ମଙ୍ଗଳବାର (05.07.2016) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କେବିନେଟ ବୈଠକରେ ଅନୁମୋଦନ କରାଯାଇଛି । ଏହି ବୁଝାମଣା ପତ୍ର ସଂପାଦନ ଫଳରେ ଉଭୟ ଦେଶ ମଧ୍ୟରେ ସହଯୋଗ ବୃଦ୍ଧି ନିମନ୍ତେ ଏକ କ୍ଷେତ୍ର ପ୍ରସ୍ତୁତ ହୋଇପାରିବ । ଯାହାଫଳରେ ଭାରତୀୟ ପାରମ୍ପରିକ ଔଷଧ ପଦ୍ଧତି ଏବଂ ହୋମିଓପାଥି ଚିକିତ୍ସା ପଦ୍ଧତି ତାଞ୍ଜାନିଆରେ ପ୍ରସାର ଓ ପ୍ରଚାର ହୋଇପାରିବ । ଏ କ୍ଷେତ୍ରରେ କୌଣସି ଅତିରିକ୍ତ ଅର୍ଥ ଆବଶ୍ୟକ ହେବନାହିଁ । ତେବେ ଆୟୁଷ ମନ୍ତ୍ରଣାଳୟ ପକ୍ଷରୁ ଗବେଷଣା, ପ୍ରଶିକ୍ଷଣ, ସମ୍ମିଳନୀ ତଥା ବୈଠକ ନିମନ୍ତେ ଆବଶ୍ୟକ ଅର୍ଥ ତାଙ୍କର ଗଚ୍ଛିତ ପାଣ୍ଠିରୁ ଯୋଗାଇ ଦିଆଯିବ । ଏଠାରେ ଉଲ୍ଲେଖ ଯୋଗ୍ୟ ଯେ, ତାଞ୍ଜାନିଆ ହେଉଛି ଏକ ପୂର୍ବ ଆଫ୍ରିକୀୟ ଦେଶ ଯାହା ସହିତ ଭାରତର ଐତିହାସିକ ବନ୍ଧୁତା ରହିଛି । ସେଠାରେ ଭାରତୀୟ ବଂଶୋଦ୍ଭବଙ୍କ ସଂଖ୍ୟା 70 ହଜାରରୁ ଅଧିକ । ଅପର ପକ୍ଷରେ ଆୟୁଷ ମନ୍ତ୍ରଣାଳୟ ପକ୍ଷରୁ ଭାରତୀୟ ପାରମ୍ପରିକ ଔଷଧ ପଦ୍ଧତିର ପ୍ରଚାର ଓ ପ୍ରସାର ନିମନ୍ତେ ଚୀନ, ମାଲେସିଆ, ବାଂଲାଦେଶ, ହଙ୍ଗେରୀ ଓ ନେପାଳ ସହିତ ବୁଝାମଣା ପତ୍ର ସ୍ୱାକ୍ଷରିତ ହୋଇଛି ।
ରେଳ କ୍ଷେତ୍ରରେ ବୈଷୟିକ ସହଯୋଗ ଲାଗି ଭାରତ, ସଂଯୁକ୍ତ ଆରବ ଅମିରତନ୍ତ୍ର ମଧ୍ୟରେ ବୁଝାମଣାକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ସଂଯୁକ୍ତ ଆରବ ଅମିରତନ୍ତ୍ରର ଫେଡେରାଲ ଟ୍ରାନ୍ସପୋର୍ଟ ଅଥରିଟି-ସ୍ଥଳ ଏବଂ ସାମୁଦ୍ରିକ ପଥ ସହିତ ରେଳ କ୍ଷେତ୍ରରେ ହୋଇଥିବା ସହଯୋଗ ବୁଝାମଣାପତ୍ର(ଏମଓୟୁ)କୁ ଅନୁମୋଦନ କରାଯାଇଛି । ଏହି ବୁଝାମଣାପତ୍ର 10 ଫେବୃଆରୀ, 2018ରେ ସ୍ୱାକ୍ଷରିତ ହୋଇଥିଲା । କ- ନିୟନ୍ତ୍ରଣ, ସୁରକ୍ଷା ଏବଂ ଦୁର୍ଘଟଣାର ବୈଷୟିକ ଯାଞ୍ଚ । ଖ- ଷ୍ଟେସନଗୁଡ଼ିକୁ ପୁନଃବିକାଶ । ଗ- ଲୋକୋମୋଟିଭ, କୋଚ ଏବଂ ୱାଗନ ଏବଂ ଭାଗିଦାରୀ ଦ୍ୱାରା ମିଳିତ ଭାବେ ଚିହ୍ନଟ କରାଯାଇଥିବା କୌଣସି ଅନ୍ୟ କ୍ଷେତ୍ର । ଲାଭ : ଏମଓୟୁ ଦ୍ୱାରା ଭାରତୀୟ ରେଳବାଇକୁ ରେଳ କ୍ଷେତ୍ରରେ ନବୀନତମ ବିକାଶ ଏବଂ ସୂଚନା ହସ୍ତାନ୍ତର ଏବଂ ଏ ବିଷୟରେ ଆଲୋଚନା କରିବା ଲାଗି ମଞ୍ଚ ମିଳିପାରିବ । ଏମଓୟୁ ଦ୍ୱାରା ସୂଚନା ସରଳତା ପୂର୍ବକ ଆଦାନପ୍ରଦାନ ହୋଇପାରିବ, ବିଶେଷଜ୍ଞମାନଙ୍କ ବୈଠକ ହୋଇପାରିବ, ସେମିନାର ବୈଷୟିକ ଯାତ୍ରା ଏବଂ ମିଳିତ ଭାବେ ମଞ୍ଜୁର ହୋଇଥିବା ସହଯୋଗ ପ୍ରକଳ୍ପ କାର୍ଯ୍ୟକାରୀ ହୋଇପାରିବ ।
ତ୍ରିପୁରା ଗଠନ ଦିବସରେ ରାଜ୍ୟବାସୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ତ୍ରିପୁରା ଗଠନ ଦିବସ ଅବସରରେ ରାଜ୍ୟବାସୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । “ରାଜ୍ୟ ଗଠନ ଦିବସରେ ତ୍ରିପୁରାବାସୀଙ୍କୁ ଶୁଭେଚ୍ଛା । ଏକ ବର୍ଷରୁ କମ ସମୟ ମଧ୍ୟରେ ରାଜ୍ୟ ଆଖିଦୃଶିଆ ଅଗ୍ରଗତି କରିପାରିଛି । ଏହା ଅନୁଭବ କରିହେଉଛି ଯେ, ଏହାର ପ୍ରକୃତ ସମ୍ଭାବ୍ୟ ଏବଂ ଲୋକଙ୍କ ଆଶା ଏକ ରେକର୍ଡ ସମୟ ମଧ୍ୟରେ ପୂର୍ଣ୍ଣ ହେବ । ଆଗାମୀ ବର୍ଷଗୁଡିକରେ ଏହି ଯୋଶ ଆହୁରି ବୃଦ୍ଧି ପାଇବା ନେଇ ଆଶା କରୁଛି,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ମହାପରିନିର୍ବାଣ ଦିବସ ଅବସରରେ ଡଃ ବାବାସାହେବ ଆମ୍ବେଦକରଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାପରିନିର୍ବାଣ ଦିବସ ଅବସରରେ ଡଃ ବାବାସାହେବ ଆମ୍ବେଦକରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରିବା ସହ ଦେଶ ପ୍ରତି ତାଙ୍କ ଉଲ୍ଲେଖନୀୟ ସେବାକୁ ସ୍ମରଣ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ମହାପରିନିର୍ବାଣ ଦିବସ ଅବସରରେ ଡଃ ବାବାସାହେବ ଆମ୍ବେଦକରଙ୍କୁ ଶ୍ରଦ୍ଧାଞ୍ଜଳି ଅର୍ପଣ କରୁଛି ଓ ଦେଶ ପ୍ରତି ତାଙ୍କ ଉଲ୍ଲେଖନୀୟ ସେବାକୁ ସ୍ମରଣ କରୁଛି । ତାଙ୍କ ସଂଘର୍ଷ ଲକ୍ଷ ଲକ୍ଷ ଲୋକଙ୍କୁ ଆଶାବାଦୀ କରିଥିଲା ଓ ଭାରତକୁ ବିଶାଳ ସମ୍ବିଧାନ ପ୍ରଦାନ ପାଇଁ ତାଙ୍କ ଉଦ୍ୟମକୁ କେବେ ବି ଭୁଲି ହେବ ନାହିଁ ।”
ଡିସେମ୍ବର ୨୪ରେ ଶ୍ରୀ ସ୍ୱାମୀନାରାୟଣ ଗୁରୁକୁଳ ରାଜକୋଟ ସଂସ୍ଥାନର ୭୫ତମ ଅମୃତ ମହୋତ୍ସବରେ ପ୍ରଧାନମନ୍ତ୍ରୀଙ୍କ ଅଭିଭାଷଣ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଡିସେମ୍ବର ୨୪, ୨୦୨୨ ପୂର୍ବାହ୍ନ ୧୧ଟା ବେଳେ ଭିଡିଓ କନଫରେନ୍ସିଂ ମାଧ୍ୟମରେ ଶ୍ରୀ ସ୍ୱାମୀନାରାୟଣ ଗୁରୁକୁଳ ରାଜକୋଟ ସଂସ୍ଥାନର ୭୫ତମ ଅମୃତ ମହୋତ୍ସବରେ ଅଭିଭାଷଣ ପ୍ରଦାନ କରିବେ । ୧୯୪୮ରେ ରାଜକୋଟ ଠାରେ ଗୁରୁଦେବ ଶାସ୍ତ୍ରୀଜୀ ମହାରାଜ ଶ୍ରୀ ଧର୍ମଜୀବନଦାସଜୀ ସ୍ୱାମୀ ଶ୍ରୀ ସ୍ୱାମୀନାରାୟଣ ଗୁରୁକୁଳ ରାଜକୋଟ ସଂସ୍ଥାନ ପ୍ରତିଷ୍ଠା କରିଥିଲେ । ଏହି ସଂସ୍ଥାନ ପ୍ରସାରିତ ହୋଇଛି ଏବଂ ବିଶ୍ୱର ବିଭିନ୍ନ ସ୍ଥାନରେ ଏବେ ଏହାର ୪୦ରୁ ଅଧିକ ଶାଖା ରହିଛି । ଯେଉଁଠି ୨୫ ହଜାରରୁ ଅଧିକ ଛାତ୍ରଛାତ୍ରୀ ସ୍କୁଲ, ସ୍ନାତକ ଓ ସ୍ନାତକୋତ୍ତର ଶିକ୍ଷା ଗ୍ରହଣ କରୁଛନ୍ତି ।
ଜିସାଟ-18 ଉପଗ୍ରହର ସଫଳ ଉତକ୍ଷେପଣ ଲାଗି ଇସ୍ରୋକୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତର ଅତ୍ୟାଧୁନିକ ଯୋଗାଯୋଗ ଉପଗ୍ରହ ଜିସାଟ-18ର ସଫଳ ଉତକ୍ଷେପଣ ପାଇଁ ଇସ୍ରୋକୁ ଅଭିନନ୍ଦନ ଜଣାଇଛନ୍ତି । “ଯୋଗାଯୋଗ ଉପଗ୍ରହ ଜିସାଟ-18ର ସଫଳ ଉତକ୍ଷେପଣ ପାଇଁ ଇସ୍ରୋକୁ ଅଭିନନ୍ଦନ । ଏହା ହେଉଛି ମହାକାଶ କାର୍ଯ୍ୟକ୍ରମ କ୍ଷେତ୍ରରେ ଅନ୍ୟ ଏକ ମାଇଲଖୁଣ୍ଟ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆନ୍ତର୍ଜାତିକ ଅଦାଲତକୁ ପୁନଃନିର୍ବାଚିତ ହେବାପରେ ବିଚାରପତି ଦଲବୀର ଭଣ୍ଡାରୀଙ୍କୁ ପ୍ରଧାନମନ୍ତ୍ରୀଙ୍କ ଅଭିନନ୍ଦନ

ଆନ୍ତର୍ଜାତିକ ଅଦାଲତକୁ ପୁନଃନିର୍ବାଚିତ ହୋଇଥିବାରୁ ନ୍ୟାୟମୂର୍ତ୍ତି ଦଲବୀର ଭଣ୍ଡାରୀଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଆନ୍ତର୍ଜାତିକ ଅଦାଲତକୁ ପୁନଃନିର୍ବାଚିତ ହୋଇଥିବାରୁ ମୁଁ ବିଚାରପତି ଦଲବୀର ଭଣ୍ଡାରୀଙ୍କୁ ଅଭିନନ୍ଦନ ଜଣାଉଛି । ତାଙ୍କ ପୁନଃନିର୍ବାଚନ ଆମ୍ଭମାନଙ୍କ ପାଇଁ ଗୌରବର ମୁହୂର୍ତ୍ତ । ଆଇସିଜେରେ ଭାରତର ପୁନଃନିର୍ବାଚନକୁ ନେଇ ବୈଦେଶିକ ବ୍ୟାପାର ମନ୍ତ୍ରୀ ସୁଷମା ସ୍ୱରାଜ ଏବଂ ବୈଦେଶିକ ବ୍ୟାପାର ମନ୍ତ୍ରଣାଳୟ ତଥା କୁଟନୈତିକ ମିଶନରେ ଥିବା ତାଙ୍କ ସମଗ୍ର ଦଳକୁ ମଧ୍ୟ ସେମାନଙ୍କ ଅବିଶ୍ରାନ୍ତ ପ୍ରୟାସ ପାଇଁ ଅଭିନନ୍ଦନ । ଭାରତ ପ୍ରତି ଦୃଢ ସମର୍ଥନ ଓ ବିଶ୍ୱାସ ପାଇଁ ଜାତିସଂଘ ସାଧାରଣ ପରିଷଦ ଏବଂ ନିରାପତ୍ତା ପରିଷଦର ସମସ୍ତ ସଦସ୍ୟଙ୍କୁ ମଧ୍ୟ ଗଭୀର କୃତଜ୍ଞତା,”ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପଦ୍ମ ପୁରସ୍କାର ପ୍ରାପ୍ତ ସମାଜସେବୀ ଶାନ୍ତି ଦେବୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପଦ୍ମ ପୁରସ୍କାର ପ୍ରାପ୍ତ ସମାଜସେବୀ ଶ୍ରୀମତୀ ଶାନ୍ତି ଦେବୀଙ୍କ ବିୟୋଗରେ ଶୋକ ବ୍ୟକ୍ତ କରିଛନ୍ତି। ପ୍ରଧାନମନ୍ତ୍ରୀ ଟୁଇଟ୍‌ କରି କହିଛନ୍ତି: ‘‘ଶାନ୍ତି ଦେବୀ ଜୀ ଗରିବ ଏବଂ ବଞ୍ଚିତଙ୍କ ସ୍ୱର ଭାବରେ ସ୍ମରଣୀୟ ହୋଇ ରହିବେ । ସେ ଦୁଃଖ ଏବଂ କଷ୍ଟ ଦୂର କରି ସୁସ୍ଥ ଓ ନ୍ୟାୟଯୁକ୍ତ ସମାଜ ଗଠନ ପାଇଁ ନିଃସ୍ୱାର୍ଥପର ଭାବେ କାର୍ଯ୍ୟ କରିଥିଲେ । ତାଙ୍କ ବିୟୋଗ ଖବର ଶୁଣି ଦୁଃଖିତ । ତାଙ୍କର ଶୋକସନ୍ତପ୍ତ ପରିବାରବର୍ଗ ଓ ଅଗଣିତ ପ୍ରଶଂସକମାନଙ୍କୁ ମୋର ସମବେଦନା ଜଣାଉଛି । ଓଁ ଶାନ୍ତି।’’
“ପ୍ରେସିଡେଣ୍ଟ ପ୍ରଣବ ମୁଖାର୍ଜୀ- ଏ ଷ୍ଟେଟ୍ସମ୍ୟାନ୍” ଫଟୋ ପୁସ୍ତକ ଉନ୍ମୋଚନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଷ୍ଟ୍ରପତି ଭବନ ଠାରେ ଆୟୋଜିତ ଏକ କାର୍ଯ୍ୟକ୍ରମରେ “ପ୍ରେସିଡେଣ୍ଟ ପ୍ରଣବ ମୁଖାର୍ଜୀ- ଏ ଷ୍ଟେଟ୍ସମ୍ୟାନ୍” ଫଟୋ ସମ୍ବଳିତ ପୁସ୍ତକ ଉନ୍ମୋଚନ କରିଥିଲେ । ଏହି ପୁସ୍ତକର ପ୍ରଥମ କପି ସେ ରାଷ୍ଟ୍ରପତିଙ୍କୁ ଅର୍ପଣ କରିଥିଲେ । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ତାଙ୍କ ମତରେ ସାମାଜିକ ଦୃଷ୍ଟିକୋଣରୁ ଆମେ ଇତିହାସ ବିଷୟରେ ଅଧିକ ସଚେତନ ହେବା ଉଚିତ୍ ଏବଂ ଇତିହାସକୁ ନେଇ ଆମର ଦୃଷ୍ଟିକୋଣକୁ ଆହୁରି ଭଲ ଭାବେ ସଂରକ୍ଷିତ କରି ରଖିବାକୁ ହେବ । ସେ କହିଥିଲେ ଯେ ରାଷ୍ଟ୍ରପତିତ୍ୱ ନିୟମାନୁଗତ ଶିଷ୍ଟାଚାର ଠାରୁ ଊର୍ଦ୍ଧ୍ଵରେ । ଏହି ପୁସ୍ତକରେ ଥିବା ଫଟୋଗ୍ରାଫରୁ ଆମେ ଆମ ରାଷ୍ଟ୍ରପତିଙ୍କ ମାନବୀୟ ଦିଗକୁ ଦେଖିବା ଏବଂ ଗର୍ବ ଅନୁଭବ କରିପାରିବା ବୋଲି ପ୍ରଧାନମନ୍ତ୍ରୀ କହିଥିଲେ । ଶ୍ରୀ ନରେନ୍ଦ୍ର ମୋଦୀ କହିଥିଲେ ଯେ ମହାତ୍ମାଗାନ୍ଧୀଙ୍କ ଦୁଇଟି ଫଟୋ ଗୋଟିଏ ଝାଡ଼ୁ ସହିତ ଏବଂ ଅନ୍ୟଟି, ଅଣୁବିକ୍ଷଣ ଯନ୍ତ୍ରରେ କିଛି ଦେଖୁଥିବା, ତାଙ୍କର ବହୁମୁଖି ବ୍ୟକ୍ତିତ୍ୱକୁ ଦର୍ଶାଇଥାଏ । ସମ୍ବାଦପତ୍ରରେ ଜଣେ ନେତାଙ୍କ ବ୍ୟକ୍ତିତ୍ୱର ଏକ ଭିନ୍ନ ଦିଗ ଦେଖିବାକୁ ମିଳିଥାଏ, କିନ୍ତୁ ଜଣେ ନେତାର ଅନ୍ୟ ଏକ ଦିଗ ଥାଏ ଯାହା ସମ୍ବାଦପତ୍ରରେ ପ୍ରକାଶିତ ଦିଗ ଠାରୁ ଭିନ୍ନ ହୋଇଥାଏ ବୋଲି ପ୍ରଧାନମନ୍ତ୍ରୀ କହିଥିଲେ । ସେ କହିଥିଲେ ଯେ ଶ୍ରୀ ପ୍ରଣବ ମୁଖାର୍ଜୀଙ୍କ ସହ କାମ କରିବାର ସୌଭାଗ୍ୟ ତାଙ୍କୁ ମିଳିଥିଲା । ନିଜ ଅଭିଜ୍ଞତା ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ବିଭିନ୍ନ ସମୟରେ ସମ୍ପୂର୍ଣ୍ଣ ଭିନ୍ନ ବିଚାରଧାରାର ନେତା ଏବଂ କର୍ମୀଙ୍କ ସହିତ କାମ କରିବା ଲାଗି ତାଙ୍କୁ ସୁଯୋଗ ମିଳିଥିଲା । ସେ ଆହୁରି କହିଥିଲେ ଯେ ଯେତେବେଳେ ସେ ଦିଲ୍ଲୀ ଆସିଲେ ସେ “ପ୍ରଣବ ଦା”ଙ୍କ ଭଳି ଜଣେ ମାର୍ଗଦର୍ଶକ ପାଇଥିଲେ ଯାହା ସେ କେବେହେଲେ ଭୁଲିପାରିବେ ନାହିଁ । ସେ କହିଥିଲେ ଯେ ରାଷ୍ଟ୍ରପତି ପ୍ରଣବ ମୁଖାର୍ଜୀ ତାଙ୍କୁ ପିତାସମାନ ମାର୍ଗଦର୍ଶନ କରିଥିଲେ । ଏପରିକି ରାଷ୍ଟ୍ରପତି ତାଙ୍କୁ ବିଶ୍ରାମ ନେବା ଏବଂ ସ୍ୱାସ୍ଥ୍ୟର ଯତ୍ନ ନେବା ଲାଗି ପରାମର୍ଶ ଦେଇଥିଲେ ।
ପ୍ରଧାନମନ୍ତ୍ରୀ ଉଜ୍ଜ୍ୱଳା ଯୋଜନାରେ ହିତାଧିକାରୀ ସଂଖ୍ୟା ଟପିଲା ଦୁଇକୋଟି, ସନ୍ତୋଷ ବ୍ୟକ୍ତ କଲେ ପ୍ରଧାନମନ୍ତ୍ରୀ

ଦେଶରେ ପ୍ରଧାନମନ୍ତ୍ରୀ ଉଜ୍ଜ୍ୱଳା ଯୋଜନାର ହିତାଧିକାରୀଙ୍କ ସଂଖ୍ୟା ଦୁଇକୋଟି ଟପିଛି । ଏଥିରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦି ଗଭୀର ସନ୍ତୋଷ ବ୍ୟକ୍ତ କରିଛନ୍ତି । “ଏହି କାର୍ଯ୍ୟକ୍ରମ ଆରମ୍ଭ ହେବାର ମାତ୍ର ଏକବର୍ଷରୁ କମ୍‌ ସମୟ ମଧ୍ୟରେ ଦୁଇକୋଟି ଲୋକ ଏହାର ହିତାଧିକାରୀ ହୋଇପାରିଥିବାରୁ ମୁଁ ଅତ୍ୟନ୍ତ ଆନନ୍ଦ ଓ ଗର୍ବ ଅନୁଭବ କରୁଛି । ମହିଳାମାନଙ୍କ ଜୀବନଧାରଣ ମାନରେ ଗୁଣାତ୍ମକ ପରିବର୍ତ୍ତନ ଆଣିବା ଦିଗରେ ଉଜ୍ଜ୍ୱଳା ଯୋଜନା ପ୍ରତିବଦ୍ଧ । ସମସ୍ତ ହିତାଧିକାରୀ ଏବଂ ଏହି ଯୋଜନାକୁ ସଫଳ କରିବା ଦିଗରେ ଯେଉଁମାନେ ଅହୋରାତ୍ର କାର୍ଯ୍ୟରତ ଅଛନ୍ତି ସେମାନଙ୍କୁ ମଧ୍ୟ ଅଭିନନ୍ଦନ”, ବୋଲି କହିଛନ୍ତି ପ୍ରଧାନମନ୍ତ୍ରୀ ।
ସିକ୍କିମ, ଅରୁଣାଚଳ ପ୍ରଦେଶ ଓ ତ୍ରିପୁରାରେ ସମନ୍ଵିତ ନିର୍ଦ୍ଦେଶ ଓ ନିୟନ୍ତ୍ରଣ କେନ୍ଦ୍ରର ଆଧାରଶିଳା ରଖୁଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ନୂଆଦିଲ୍ଲୀରୁ ଭିଡିଓ କନଫେରେନ୍ସ ମାଧ୍ୟମରେ ଉତ୍ତର ପୂର୍ବାଞ୍ଚଳର 5ଟି ସ୍ମାର୍ଟ ସିଟିରେ ସମନ୍ଵିତ ନିର୍ଦ୍ଦେଶ ଓ ନିୟନ୍ତ୍ରଣ କେନ୍ଦ୍ରର ଭିତ୍ତିପ୍ରସ୍ତର ସ୍ଥାପନ କରିଛନ୍ତି । ପ୍ରଧାନମନ୍ତ୍ରୀ ସିକ୍କିମର ନାମଚି ଓ ଗାଙ୍ଗଟକ, ଅରୁଣାଚଳ ପ୍ରଦେଶର ଇଟାନଗର ଓ ପାସିଘାଟ ଏବଂ ତ୍ରିପୁରାର ଅଗରତାଲାଠାରେ ନିର୍ଦ୍ଦେଶ ଓ ନିୟନ୍ତ୍ରଣ କେନ୍ଦ୍ରଗୁଡ଼ିକୁ ଡିଜିଟାଲ ଭାବେ ଫଳକ ଉନ୍ମୋଚନ ପୂର୍ବକ ଆଧାରଶିଳା ରଖିଥିଲେ ।
ଶ୍ରୀ ସଂସ୍ଥାନ ଗୋକର୍ଣ୍ଣ ପାର୍ତ୍ତାଗଲି ଜୀବୋତ୍ତମ ମଠର ପରମପୂଜ୍ୟ ଶ୍ରୀମଦ ବିଦ୍ୟାଧିରାଜ ତୀର୍ଥ ଶ୍ରୀପଦ ଭାଦେର ସ୍ୱାମୀଜୀଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀ ସଂସ୍ଥାନ ଗୋକର୍ଣ୍ଣ ପାର୍ତ୍ତାଗଲି ଜୀବୋତ୍ତମ ମଠର ପରମପୂଜ୍ୟ ଶ୍ରୀମଦ ବିଦ୍ୟାଧିରାଜ ତୀର୍ଥ ଶ୍ରୀପଦ ଭାଦେର ସ୍ୱାମୀଜୀଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି, “ଶ୍ରୀ ସଂସ୍ଥାନ ଗୋକର୍ଣ୍ଣ ପାର୍ତ୍ତାଗଲି ଜୀବୋତ୍ତମ ମଠର ପରମପୂଜ୍ୟ ଶ୍ରୀମଦ ବିଦ୍ୟାଧିରାଜ ତୀର୍ଥ ଶ୍ରୀପଦ ଭାଦେର ସ୍ୱାମୀଜୀଙ୍କ ବିୟୋଗରେ ଦୁଃଖିତ । ସମାଜ ପ୍ରତି ସମର୍ପିତ ସେବା ବିଶେଷ କରି ସ୍ୱାସ୍ଥ୍ୟ ସେବା କ୍ଷେତ୍ରରେ ତାଙ୍କର ଅବଦାନ ସ୍ମରଣୀୟ ହୋଇରହିବ । ତାଙ୍କର ଅଗଣିତ ଅନୁଗାମୀଙ୍କୁ ସମବେଦନା ଜଣାଉଛି ।”
ଅନ୍ତର୍ଜାତୀୟ ନର୍ସ ଦିବସ ଅବସରରେ ପ୍ରଧାନମନ୍ତ୍ରୀ ବିଶ୍ୱକୁ ସୁସ୍ଥ ରଖିବାରେ ମହତ୍ତ୍ୱପୂର୍ଣ୍ଣ ଭୂମିକା ନିର୍ବାହ ନିମନ୍ତେ ନର୍ସମାନଙ୍କୁ ପ୍ରଶଂସା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନ୍ତର୍ଜାତୀୟ ନର୍ସ ଦିବସ ଅବସରରେ ବିଶ୍ୱକୁ ସୁସ୍ଥ ରଖିବା କ୍ଷେତ୍ରରେ ମହତ୍ତ୍ୱପୂର୍ଣ୍ଣ ଭୂମିକା ନିର୍ବାହ ନିମନ୍ତେ ନର୍ସମାନଙ୍କୁ ପ୍ରଶଂସା କରିଛନ୍ତି । ପ୍ରଧାନମନ୍ତ୍ରୀ ଟ୍ୱିଟ୍ କରି କହିଛନ୍ତି: ‘‘ନର୍ସମାନେ ବିଶ୍ୱକୁ ସୁସ୍ଥ ରଖିବାରେ ମହତ୍ତ୍ୱପୂର୍ଣ୍ଣ ଭୂମିକା ନିର୍ବାହ କରୁଛନ୍ତି । ସେମାନଙ୍କ ସମର୍ପଣ ଓ ସମବେଦନା ଅନୁକରଣୀୟ । ଅନ୍ତର୍ଜାତୀୟ ନର୍ସ ଦିବସ ଏଭଳି ଏକ ଦିନ, ଯେବେ ଆମେ ନିଜ ନର୍ସିଙ୍ଗ୍ କର୍ମଚାରୀମାନଙ୍କ ଉକ୍ରୃଷ୍ଟ କାର୍ଯ୍ୟ, ଏମିତି କି ଅତ୍ୟନ୍ତ ଆହ୍ୱାନପୂର୍ଣ୍ଣ ପରିସ୍ଥିତିରେ ମଧ୍ୟ ଉତ୍ତମ କାର୍ଯ୍ୟ ନିମନ୍ତେ ସେମାନଙ୍କ ପ୍ରତି ବାରମ୍ବାର କୃତଜ୍ଞ ବ୍ୟକ୍ତ କରିଥାଉ ।’’
ବ୍ରିଟେନର ମହାମହିମ ମହାରାଜା ରାଜା ଚାର୍ଲ୍ସ ତୃତୀୟଙ୍କ ସହ ଟେଲିଫୋନରେ କଥା ହୋଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବ୍ରିଟେନର ମହାମହିମ ମହାରାଜା ରାଜା ଚାର୍ଲ୍ସ ତୃତୀୟଙ୍କ ସହ ଟେଲିଫୋନରେ କଥା ହୋଇଥିଲେ । ସେ ବ୍ରିଟେନର ଦାୟିତ୍ୱ ଗ୍ରହଣ କରିବା ପରେ ପ୍ରଧାନମନ୍ତ୍ରୀଙ୍କ ସହିତ ଏହା ପ୍ରଥମ ବାର୍ତ୍ତାଳାପ ହୋଇଥିବାରୁ ପ୍ରଧାନମନ୍ତ୍ରୀ ଏକ ସଫଳ ରାଜତ୍ୱ ପାଇଁ ରାଜାଙ୍କୁ ତାଙ୍କର ଶୁଭେଚ୍ଛା ଜଣାଇଛନ୍ତି । ଟେଲିଫୋନ୍‍ ଆଲୋଚନା ସମୟରେ ଜଳବାୟୁ କାର୍ଯ୍ୟ, ଜୈବ ବିବିଧତା ସଂରକ୍ଷଣ, ଶକ୍ତି-ସ୍ଥାନାନ୍ତରଣ ପାଇଁ ଅର୍ଥନୈତିକ ସମାଧାନ ଇତ୍ୟାଦି ସହିତ ପାରସ୍ପରିକ ଆଗ୍ରହର ଅନେକ ବିଷୟ ଉପରେ ଆଲୋଚନା କରାଯାଇଥିଲା । ଡିଜିଟାଲ ସାମଗ୍ରୀର ପ୍ରସାର ସମେତ ଏହାର ଜି୨୦ ସଭାପତିତ୍ୱ ପାଇଁ ଭାରତର ପ୍ରାଥମିକତା ଉପରେ ପ୍ରଧାନମନ୍ତ୍ରୀ ସୂଚନା ଦେଇଛନ୍ତି । ମିଶନ୍ ଲାଇପ୍‍ – ପରିବେଶ ପାଇଁ ଜୀବନଶୈଳୀ ପ୍ରାସଙ୍ଗିକତା ବିଷୟରେ ସେ ସ୍ପଷ୍ଟ କରିଛନ୍ତି, ଯାହା ମାଧ୍ୟମରେ ଭାରତ ପରିବେଶ ନିରନ୍ତର ଜୀବନଶୈଳୀକୁ ପ୍ରୋତ୍ସାହିତ କରିବାକୁ ଚେଷ୍ଟା କରୁଛି । କମନୱେଲଥ୍ ଅଫ୍ ନେସନ୍ସ ଏବଂ ଏହାର କାର୍ଯ୍ୟକାରିତାକୁ କିପରି ଅଧିକ ମଜବୁତ କରାଯିବ ସେନେଇ ନେତାମାନେ ମତ ବିନିମୟ କରିଥିଲେ । ଉଭୟ ଦେଶ ମଧ୍ୟରେ “ଲିଭିଂ ବ୍ରିଜ୍‍” ଭାବରେ କାର୍ଯ୍ୟ କରିବା ଏବଂ ଦ୍ୱିପାକ୍ଷିକ ସମ୍ପର୍କକୁ ସମୃଦ୍ଧ କରିବାରେ ବ୍ରିଟେନରେ ଥିବା ଭାରତୀୟ ସମ୍ପ୍ରଦାୟର ଭୂମିକାକୁ ସେମାନେ ପ୍ରଶଂସା କରିଥିଲେ ।
ପ୍ରଧାନମନ୍ତ୍ରୀ ସେଣ୍ଟ ଫ୍ରାନ୍ସିସ୍‍ ଜାଭିଅର ପର୍ବ ଅବସରରେ ଗୋଆର ଲୋକମାନଙ୍କୁ ଶୁଭେଚ୍ଛା ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସେଣ୍ଟ ଫ୍ରାନ୍ସିସ୍‍ ଜାଭିଅର ପର୍ବ ଅବସରରେ ଗୋଆର ଲୋକଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସେଣ୍ଟ ଫ୍ରାନ୍ସିସ୍ ଜାଭିଅରଙ୍କ ପର୍ବ ଅବସରରେ ମୋର ଗୋଆର ଭାଇ ଭଉଣୀ ମାନଙ୍କୁ ଶୁଭେଚ୍ଛା । ଏହି ଅବସରରେ ମାନବିକତା ଓ ଭାଇଚାରାର ଆବେଗତା ଆହୁରି ଆଗକୁ ବଢିବ ।”
ଉତ୍କଳ ଦିବସ ଅବସରରେ ରାଜ୍ୟବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଓଡିଶା ଗଠନ ଦିବସ ଅବସରରେ ରାଜ୍ୟର ଜନସାଧାରଣଙ୍କୁ ଶୁଭେଚ୍ଛା ଜଣାଇଛନ୍ତି । ଉତ୍କଳ ଦିବସରେ ଓଡିଶାର ଭାଇ ଭଉଣୀମାନଙ୍କୁ ଅଭିନନ୍ଦନ ଜଣାଇ ଏକ ବାର୍ତ୍ତାରେ ପ୍ରଧାନମନ୍ତ୍ରୀ କହିଛନ୍ତି, “ଓଡିଆ ସଂସ୍କୃତି ଓ ଐତିହ୍ୟର ମହାନତା ପାଇଁ ସମଗ୍ର ଦେଶ ଗର୍ବିତ । ବିଭିନ୍ନ କ୍ଷେତ୍ରରେ ଓଡିଆ ଲୋକମାନେ ଉତ୍କର୍ଷ ଲାଭ କରିବା ସହ ଦେଶର ପ୍ରଗତି ପଥରେ ଅଲିଭା ଛାପ ଛାଡିଯାଇଛନ୍ତି । ମହାପ୍ରଭୁ ଶ୍ରୀ ଜଗନ୍ନାଥଙ୍କ ଆଶୀର୍ବାଦ ସବୁବେଳେ ଆମ ଉପରେ ରହିଥାଉ ଏବଂ ଓଡିଶାର ଜନସାଧାରଣ ଆଗାମୀ ଦିନରେ ବିକାଶର ଶୀର୍ଷ ସୋପାନରେ ପହଞ୍ଚନ୍ତୁ” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଅକ୍ଟୋବର ୧୭ ତାରିଖରେ ପିଏମ କିଷାନ ସମ୍ମାନ ସମ୍ମେଳନ – ୨୦୨୨କୁ ଉଦଘାଟନ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦୁଇ ଦିନିଆ କାର୍ଯ୍ୟକ୍ରମ ‘‘ପିଏମ କିଷାନ ସମ୍ମାନ ସମ୍ମେଳନ ୨୦୨୨’’କୁ ଉଦଘାଟନ କରିବେ । ଅକ୍ଟୋବର ୧୭ ତାରିଖ ପୂର୍ବାହ୍ନ ୧୧ ଟା ୩୦ ମିନିଟ୍‌ ସମୟରେ ନୂଆଦିଲ୍ଲୀର ଭାରତୀୟ କୃଷି ଗବେଷଣା ପ୍ରତିଷ୍ଠାନ ଠାରେ ଏହି କାର୍ଯ୍ୟକ୍ରମର ଶୁଭାରମ୍ଭ ହେବ । ଏହି କାର୍ଯ୍ୟକ୍ରମରେ ସାରା ଦେଶରୁ ୧୩ ହଜାର ୫୦୦ରୁ ଅଧିକ ଚାଷୀ ଏବଂ ପାଖାପାଖି ୧୫ଶହ କୃଷି ଷ୍ଟାର୍ଟଅପ୍ସ ଅଂଶଗ୍ରହଣ କରିବେ। ଅନ୍ୟପକ୍ଷରେ ବିଭିନ୍ନ ପ୍ରତିଷ୍ଠାନ ଜରିଆରେ ସାରା ଦେଶରୁ ୧ କୋଟିରୁ ଅଧିକ ଚାଷୀ ଭର୍ଚୁଆଲ ମାଧ୍ୟମରେ ଏଥିରେ ଅଂଶଗ୍ରହଣ କରିବେ । ଏହି ସମ୍ମେଳନରେ ଗବେଷକ, ନୀତି ନିର୍ଦ୍ଧାରକ ଏବଂ ଅନ୍ୟ ଅଂଶୀଦାରମାନେ ମଧ୍ୟ ଯୋଗ ଦେବାର କାର୍ଯ୍ୟକ୍ରମ ରହିଛି । ସାର ଓ ରସାୟନ ମନ୍ତ୍ରଣାଳୟ ଅଧୀନରେ ୬୦୦ ପ୍ରଧାନମନ୍ତ୍ରୀ କିଷାନ ସମୃଦ୍ଧି କେନ୍ଦ୍ର (ପିଏମକେଏସକେ) ପ୍ରଧାନମନ୍ତ୍ରୀଙ୍କ ଦ୍ବାରା ଉଦଘାଟିତ ହେବ । ଏହି ଯୋଜନା ଅଧୀନରେ, ସାରା ଦେଶରେ ଥିବା ଖୁଚୁରା ସାର ବିକ୍ରୟ କେନ୍ଦ୍ରଗୁଡ଼ିକୁ ପର୍ଯ୍ୟାୟକ୍ରମେ ପ୍ରଧାନମନ୍ତ୍ରୀ କିଷାନ ସମୃଦ୍ଧି କେନ୍ଦ୍ରରେ ପରିଣତ କରାଯିବ । ଏସବୁ ପ୍ରଧାନମନ୍ତ୍ରୀ କିଷାନ ସମୃଦ୍ଧି କେନ୍ଦ୍ର ଚାଷୀଙ୍କ ବିଭିନ୍ନ ଆବଶ୍ୟକତା ପୂରଣ କରିବ ଏବଂ ସେମାନଙ୍କୁ କୃଷି ଇନପୁଟ୍‌ (ସାର, ବିହନ, ଉପକରଣ) ପ୍ରଦାନ କରିବ; ମୃତ୍ତିକା ପରୀକ୍ଷା, ବିହନ, ସାର ପାଇଁ ସୁବିଧା ଦେବ; ଚାଷୀଙ୍କ ମଧ୍ୟରେ ସଚେତନତା ସୃଷ୍ଟି କରିବ; ବିଭିନ୍ନ ସରକାରୀ ଯୋଜନା ସମ୍ପର୍କରେ ସୂଚନା ଦେବ ଏବଂ ବ୍ଲକ/ଜିଲ୍ଲାସ୍ତରୀୟ କେନ୍ଦ୍ରଗୁଡ଼ିକରେ ରିଟେଲରମାନଙ୍କର ନିୟମିତ କ୍ଷମତା ନିର୍ମାଣ ସୁନିଶ୍ଚିତ କରିବ । ଦେଶର ବିଭିନ୍ନ ସ୍ଥାନରେ ଥିବା ୩.୩ ଲକ୍ଷରୁ ଅଧିକ ଖୁଚୁରା ସାର ଦୋକାନକୁ ପିଏମକେଏସକେ ରୂପରେ ପରିବର୍ତ୍ତିତ କରାଯିବ । ଏହି କାର୍ଯ୍ୟକ୍ରମ ଅବସରରେ, ପ୍ରଧାନମନ୍ତ୍ରୀଙ୍କ ଦ୍ବାରା ଭାରତୀୟ ଜନ ଉର୍ବରକ ପରିଯୋଜନା – ଏକ ରାଷ୍ଟ୍ର ଏକ ସାର କାର୍ଯ୍ୟକ୍ରମର ଶୁଭାରମ୍ଭ କରାଯିବ । ଏହି ଯୋଜନା ଅଧୀନରେ, ଭାରତ ୟୁରିଆ ବ୍ୟାଗକୁ ପ୍ରଧାନମନ୍ତ୍ରୀ ଉନ୍ମୋଚନ କରିବେ । ଏହା ବିକ୍ରେତାମାନଙ୍କୁ ଗୋଟିଏ ବ୍ରାଣ୍ଡ ନାମ ‘‘ଭାରତ’’ ଅଧୀନରେ ସାର ବିକ୍ରି କରିବା ଲାଗି ସହାୟକ ହେବ । ଚାଷୀଙ୍କ କଲ୍ୟାଣ ପାଇଁ ପ୍ରଧାନମନ୍ତ୍ରୀଙ୍କ ନିରନ୍ତର ପ୍ରତିବଦ୍ଧତାର ପ୍ରତିଫଳନ ସ୍ବରୂପ, ଏହି କାର୍ଯ୍ୟକ୍ରମ ଅବସରରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ପ୍ରଧାନମନ୍ତ୍ରୀ କିଷାନ ସମ୍ମାନ ନିଧି (ପିଏମ-କିସାନ)ର ଦ୍ବାଦଶ କିସ୍ତି ଆକାରରେ ୧୬ ହଜାର କୋଟି ଟଙ୍କା ଜାରି କରିବେ । ଏହି ଅର୍ଥ ପ୍ରତ୍ୟକ୍ଷ ଲାଭ ହସ୍ତାନ୍ତର ଜରିଆରେ ଚାଷୀଙ୍କୁ ଯୋଗାଇ ଦିଆଯିବ । ପିଏମ-କିସାନ ଯୋଜନା ଅଧୀନରେ ଯୋଗ୍ୟ ଚାଷୀ ପରିବାରମାନଙ୍କୁ ବାର୍ଷିକ ୬ହଜାର ଟଙ୍କାର ସହାୟତା ଦିଆଯାଏ। ୨ହଜାର ଟଙ୍କା ଲେଖାଏଁ ୩ଟି କିସ୍ତି ମାଧ୍ୟମରେ ଏହି ଅର୍ଥ ପ୍ରଦାନ କରାଯାଏ। ବର୍ତ୍ତମାନ ସୁଦ୍ଧା, ଯୋଗ୍ୟ ଚାଷୀ ପରିବାରମାନେ ପିଏମ କିସାନ ଯୋଜନା ଅଧୀନରେ ୨ ଲକ୍ଷ କୋଟି ଟଙ୍କାର ଲାଭ ପାଇସାରିଛନ୍ତି । ପ୍ରଧାନମନ୍ତ୍ରୀ ମଧ୍ୟ କୃଷି ଷ୍ଟାର୍ଟଅପ୍‌ କନକ୍ଲେଭ ଓ ପ୍ରଦର୍ଶନୀକୁ ଉଦଘାଟନ କରିବେ। ଏଥିରେ ୩୦୦ରୁ ଅଧିକ ଷ୍ଟାର୍ଟଅପ ସଂସ୍ଥା ମୂଲ୍ୟ ଆଧାରିତ କୃଷି, ଅମଳ ପରବର୍ତ୍ତୀ ଏବଂ ମୂଲ୍ୟ ସମ୍ବର୍ଦ୍ଧନ ସମାଧାନ, ଆନୁସଙ୍ଗିକ କୃଷି, ବର୍ଜ୍ୟରୁ ସମ୍ପଦ, କ୍ଷୁଦ୍ର ଚାଷୀଙ୍କ ପାଇଁ ଯାନ୍ତ୍ରିକୀକରଣ, ଯୋଗାଣ ଶୃଙ୍ଖଳା ପରିଚାଳନା, କୃଷି-ଲଜିଷ୍ଟିକ୍ସ ଏବଂ ଅନ୍ୟାନ୍ୟ ଦିଗ ସହ ଜଡ଼ିତ ସେମାନଙ୍କର ଅଭିନବ ସମାଧାନ ପ୍ରଦର୍ଶିତ କରିବେ। ଚାଷୀ, କୃଷକ ଉତ୍ପାଦକ ସଂଗଠନ (ଏଫପିଓ), କୃଷି ବିଶେଷଜ୍ଞ, କର୍ପୋରେଟ୍‌ ସଂସ୍ଥା ଆଦିଙ୍କ ସହ ଆଲୋଚନା କରିବା ଲାଗି ମଧ୍ୟ ଏହି ପ୍ଲାଟଫର୍ମ ସୁବିଧା ଯୋଗାଇ ଦେବ । ଷ୍ଟାର୍ଟଅପ୍ସଗୁଡ଼ିକ ସେମାନଙ୍କର ଅନୁଭୂତି ବାଣ୍ଟିବେ ଏବଂ ବୈଷୟିକ ଅଧିବେଶନରେ ଅନ୍ୟ ଅଂଶୀଦାରମାନଙ୍କ ସହିତ ଆଲୋଚନା କରିବେ । କାର୍ଯ୍ୟକ୍ରମ ଅବସରରେ, ପ୍ରଧାନମନ୍ତ୍ରୀ ‘ଇଣ୍ଡିଆନ ଏଜ୍’ର ଶୁଭାରମ୍ଭ କରିବେ । ଏହା ହେଉଛି ସାର ଉପରେ ଆଧାରିତ ଏକ ଇ-ପତ୍ରିକା। ଏହା ଘରୋଇ ଏବଂ ଅନ୍ତର୍ଜାତୀୟ ସାର ପରିଦୃଶ୍ୟ ସମେତ ସଦ୍ୟତମ ଘଟଣାକ୍ରମ, ମୂଲ୍ୟ ସ୍ଥିତିର ବିଶ୍ଳେଷଣ, ଉପଲବ୍ଧତା ଓ ବ୍ୟୟ, ଚାଷୀଙ୍କ ସଫଳତା କାହାଣୀ ଆଦି ବିଷୟରେ ସୂଚନା ଯୋଗାଇ ଦେବ ।
ସ୍ଥାପନା ଦିବସ ଅବସରରେ ସିଆରପିଏଫ କର୍ମଚାରୀମାନଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ସ୍ଥାପନା ଦିବସ ଅବସରରେ ସମସ୍ତ ସିଆରପିଏଫ କର୍ମଚାରୀ ଓ ସେମାନଙ୍କ ପରିବାରବର୍ଗଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୁଭେଚ୍ଛା ଜଣାଇଛନ୍ତି । ପ୍ରଧାନମନ୍ତ୍ରୀ ଟ୍ୱିଟ କରିଛନ୍ତି; “ସମସ୍ତ @crpfindia କର୍ମଚାରୀ ଓ ସେମାନଙ୍କ ପରିବାରକୁ ସ୍ଥାପନା ଦିବସର ଶୁଭେଚ୍ଛା । ଅଦମ୍ୟ ସାହସ ଓ ଅସାଧାରଣ ସେବା ପାଇଁ ଏହି ସେନା ନିଜ ପରିଚୟ ସୃଷ୍ଟି କରିପାରିଛି । ସୁରକ୍ଷା ଅବା ମାନବୀୟ ଆହ୍ୱାନର ମୁକାବିଲାରେ ସିଆରପିଏଫର ଭୂମିକା ପ୍ରଶଂସନୀୟ ।”
ବେସାମରିକ ବିମାନ ଚଳାଚଳ କ୍ଷେତ୍ରରେ ଭାରତ ସ୍ପେନ୍ ସହଯୋଗ ଲାଗି ସ୍ୱାକ୍ଷରିତ ଏମ୍ଓୟୁକୁ କେନ୍ଦ୍ର କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ବୈଠକରେ ବେସାମରିକ ବିମାନ ଚଳାଚଳ କ୍ଷେତ୍ରରେ ଭାରତ-ସ୍ପେନ୍ ସହଯୋଗ ଲାଗି ସ୍ୱାକ୍ଷରିତ ହୋଇଥିବା ବୁଝାମଣପତ୍ର (MoU)କୁ ମଞ୍ଜୁରି ମିଳିଛି । ଏହି ଏମ୍ଓୟକୁ ଭାରତ ଏବଂ ସ୍ପେନ୍ ସମ୍ପର୍କରେ ଏକ ମାଇଲ ଖୁଣ୍ଟ ଭାବେ ଗ୍ରହଣ କରାଯାଇଛି ଏବଂ ଏହାଦ୍ୱାରା ଦୁଇ ଦେଶ ମଧ୍ୟରେ ବାଣିଜ୍ୟ, ନିବେଶ, ପର୍ଯ୍ୟଟନ ଏବଂ ସାଂସ୍କୃତିକ ଭାବବିନିମୟ ଲାଗି ଅପାର ସମ୍ଭବନା ସୃଷ୍ଟି ହେବ ।
କେନ୍ଦ୍ରୀୟ ତାଲିକାରେ ଅନ୍ୟାନ୍ୟ ପଛୁଆବର୍ଗ ଅନ୍ତର୍ଗତ ଉପବର୍ଗୀକରଣ ପ୍ରସଙ୍ଗର ଅନୁଧ୍ୟାନ ପାଇଁ ଗଠିତ କମିଶନଙ୍କ କାର୍ଯ୍ୟକାଳ ସମ୍ପ୍ରସାରଣ ପ୍ରସ୍ତାବକୁ କ୍ୟାବିନେଟ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ କେନ୍ଦ୍ରୀୟ ତାଲିକାରେ ଅନ୍ୟାନ୍ୟ ପଛୁଆବର୍ଗ ଅନ୍ତର୍ଗତ ଉପବର୍ଗୀକରଣ ପ୍ରସଙ୍ଗର ଅନୁଧ୍ୟାନ ପାଇଁ ଗଠିତ କମିଶନଙ୍କ କାର୍ଯ୍ୟକାଳର ଅନ୍ତିମ ସମ୍ପ୍ରସାରଣ ପ୍ରସ୍ତାବକୁ ମଞ୍ଜୁର କରିଛନ୍ତି । ଏହି ସଂଶୋଧିତ କାର୍ଯ୍ୟକାଳକୁ 20 ଜୁନ 2018ରୁ 31 ଜୁଲାଇ 2018 ପର୍ଯ୍ୟନ୍ତ ବୃଦ୍ଧି କରାଯାଇଛି । ରାଜ୍ୟ ସରକାର, ରାଜ୍ୟ ପଛୁଆ ବର୍ଗ କମିଶନ, ବିଭିନ୍ନ ଗୋଷ୍ଠୀ ସଂଗଠନ ଏବଂ ପଛୁଆବର୍ଗ ଏବଂ ଗୋଷ୍ଠୀର ପ୍ରତିନିଧିମାନଙ୍କ ସହିତ କମିଶନ ବିସ୍ତୃତ ବୈଠକ ଆୟୋଜନ କରିଛନ୍ତି । ଉଚ୍ଚ ଶିକ୍ଷା ଅନୁଷ୍ଠାନରେ ଓବିସିମାନେ ଜାତି ଆଧାରରେ ନାମ ଲେଖାଇବା ରେକର୍ଡ ସହିତ ବିଭିନ୍ନ କେନ୍ଦ୍ରୀୟ ବିଭାଗ, କେନ୍ଦ୍ରୀୟ ରାଷ୍ଟ୍ରାୟତ୍ତ ଉଦ୍ୟୋଗ, ରାଷ୍ଟ୍ରାୟତ୍ତ ବ୍ୟାଙ୍କ ଏବଂ ଆର୍ଥିକ ସଂସ୍ଥାନଗୁଡ଼ିକରେ ଜାତି ଆଧାରରେ ପାଇଥିବା ନିଯୁକ୍ତିର ତଥ୍ୟ କମିଶନ ହସ୍ତଗତ କରିଛନ୍ତି । ହାସଲ ହୋଇଥିବା ତଥ୍ୟକୁ ବିସ୍ତୃତ ଭାବେ ଦେଖିବା ଲାଗି କମିଶନ ନିଜର କାର୍ଯ୍ୟକାଳ 31, ଜୁଲାଇ 2018 ପର୍ଯ୍ୟନ୍ତ ବୃଦ୍ଧି କରିବାକୁ ଚାହିଁଥିଲେ ।
ଡଃ ବି.ଆର.ଆମ୍ବେଦକର ସ୍ମାରକୀ ନିର୍ମାଣ ପାଇଁ 12 ଏକର ଜମି ମହାରାଷ୍ଟ୍ର ସରକାରଙ୍କୁ ହସ୍ତାନ୍ତର ସଂକ୍ରାନ୍ତ ସର୍ତ୍ତକୁ କେବିନେଟ ମଞ୍ଜୁରି

ଡଃ. ବି.ଆର.ଆମ୍ବେଦକର ସ୍ମାରକୀ ନିର୍ମାଣ କରିବା ପାଇଁ ଜାତୀୟ ବସ୍ତ୍ର ନିଗମ ଲିମିଟେଡ୍(ଏନଟିସିଏଲ) ଅଧୀନରେ ଥିବା ଇନ୍ଦୁ-6 ମିଲର 12 ଏକର ଜମିକୁ ମହାରାଷ୍ଟ୍ର ସରକାରଙ୍କୁ ହସ୍ତାନ୍ତର କରିବା ପାଇଁ ନିୟମ ଓ ସର୍ତ୍ତକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ୍ ମଞ୍ଜୁରି ପ୍ରଦାନ କରିଛନ୍ତି । ପୃଷ୍ଠଭୂମି ଭାରତ ରତ୍ନ ଡଃ ବାବାସାହେବ ଆମ୍ବେଦକରଙ୍କ ଚୈତ୍ୟଭୂମି, ଜାତୀୟ ଟେକ୍ସଟାଇଲ ନିର୍ମାଣ ଲିମିଟେଡ୍(ଏନଟିସିଏଲ), ମୁମ୍ବାଇର ଇନ୍ଦୁ-6 ମିଲର ଜମି ପାଖରେ ଅବସ୍ଥିତ । ଏହି ଚୈତ୍ୟଭୂମି ଲକ୍ଷ ଲକ୍ଷ ଭାରତୀୟଙ୍କ ପାଇଁ ତୀର୍ଥସ୍ଥଳ ସମାନ । ଏହି ଟେକ୍ସଟାଇଲ୍ ୟୁନିଟ୍(ଜାତୀୟକରଣ) ସଂଶୋଧନ ଅଧିନିୟମ, 1995 ର ଧାରା 11କ ଅନ୍ତର୍ଗତ ଆବଶ୍ୟକ କ୍ଷତିପୂରଣ ପୈଠ ଆଧାରରେ ଜାତୀୟ ଟେକ୍ସଟାଇଲ୍ ନିର୍ମାଣ ଲିମିଟେଡର ଇନ୍ଦୁ-6 ମିଲର 12ଏକର ଜମିକୁ ବାବାସାହେବ ଆମ୍ବେଦକରଙ୍କ ସ୍ମାରକୀ ନିର୍ମାଣ ପାଇଁ ମହାରାଷ୍ଟ୍ର ସରକାରଙ୍କୁ ହସ୍ତାନ୍ତର ନିମନ୍ତେ ପୂର୍ବରୁ କେନ୍ଦ୍ର କେବିନେଟ୍ ମଞ୍ଜୁରି ଦେଇଥିଲେ । ଏବେ ଭାରତ ସରକାର, ମହାରାଷ୍ଟ୍ର ସରକାର ଓ ଜାତୀୟ ଟେକ୍ସଟାଇଲ୍ ନିଗମ ଲିମିଟେଡ୍ ମଧ୍ୟରେ ତ୍ରିପାକ୍ଷିକ ବୁଝାମଣା ପତ୍ରରେ ସ୍ୱାକ୍ଷର ଏହାକୁ ପ୍ରମାଣିତ କରାଇଛି ।
ଜୟନ୍ତୀ ଦିବସରେ ଛତ୍ରପତି ଶିବାଜୀ ମହାରାଜଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଛତ୍ରପତି ଶିବାଜୀ ମହାରାଜଙ୍କୁ ତାଙ୍କ ଜନ୍ମ ଦିନରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । “ଜୟନ୍ତୀ ଦିବସରେ ମୁଁ ଛତ୍ରପତି ଶିବାଜୀ ମହାରାଜଙ୍କୁ ପ୍ରଣିପାତ କରୁଛି । ଏଭଳି ଜଣେ ବୀର ପୁରୁଷ ଓ ମହାନ ଆତ୍ମା ଆମ ଭୂମିରେ ଜନ୍ମ ନେଇଥିବାରୁ ଭାରତ ଅତ୍ୟନ୍ତ ଗୌରବାନ୍ଵିତ । ଶିବାଜୀ ମହାରାଜଙ୍କ ଦୃଷ୍ଟିରେ ପ୍ରଜା କଲ୍ୟାଣ ସବୁରି ଉପରେ ଥିଲା । ସେ ଜଣେ ଆଦର୍ଶ ପ୍ରଜାବତ୍ସଳ ଶାସକ ଥିଲେ ଯାହାଙ୍କ ପାଖରେ ଅସାଧାରଣ ପ୍ରଶାସନିକ ଦକ୍ଷତା ଥିଲା । ଶିବାଜୀ ମହାରାଜଙ୍କ ଆଦର୍ଶ ପାଳନ ପୂର୍ବକ ଏଭଳି ଏକ ଭାରତ ଗଢିବାକୁ ଆମେ ଅକ୍ଳାନ୍ତ ଉଦ୍ୟମ କରୁଛୁ ଯାହାଲାଗି ସେ ଗର୍ବ ଅନୁଭବ କରିବେ । ଏଇ କିଛିଦିନ ତଳେ ଆରବ ସାଗର ଉପକୂଳରେ ଶିବାଜୀ ମହାରାଜଙ୍କ ପ୍ରତିକୃତି ପ୍ରତିଷ୍ଠା କାର୍ଯ୍ୟକ୍ରମରେ ଯୋଗ ଦେବାର ସୌଭାଗ୍ୟ ମୋତେ ମିଳିଥିଲା । ସେଇ ମୁହୂର୍ତ୍ତକୁ ମୁଁ ସର୍ବଦା ସ୍ମରଣ କରୁଥିବି,” ବୋଲି କହିଛନ୍ତି ପ୍ରଧାନମନ୍ତ୍ରୀ ।
ଅତିରିକ୍ତ ଓ ଯୁଗ୍ମ ସଚିବମାନଙ୍କ ସହ ପ୍ରଧାନମନ୍ତ୍ରୀଙ୍କ ମତ ବିନିମୟ

ଦେଶର ସବୁଠାରୁ ପଛୁଆ ଶହେ ଜିଲ୍ଲାର ବିକାଶ ଉପରେ ଗୁରୁତ୍ଵ ଦେବାକୁ ପରାମର୍ଶ ଭାରତ ସରକାରଙ୍କ ଅଧୀନରେ କାର୍ଯ୍ୟରତ 70 ଜଣ ଅତିରିକ୍ତ ସଚିବ ଏବଂ ଯୁଗ୍ମ ସଚିବମାନଙ୍କୁ ପ୍ରଧାନମନ୍ତ୍ରୀ ଭେଟିବା ସହ ମତ ଆଦାନପ୍ରଦାନ କରିଥିଲେ । ଏହା ପାଞ୍ଚ ପର୍ଯ୍ୟାୟ ବିଶିଷ୍ଟ ଶୃଙ୍ଖଳାର ପ୍ରଥମ ମତ ବିନିମୟ କାର୍ଯ୍ୟକ୍ରମ । ମତ ବିନିମୟ ବେଳେ ଅଧିକାରୀମାନେ ଡିଜିଟାଲ ଓ ସ୍ମାର୍ଟ ପ୍ରଶାସନ, ପ୍ରଶାସନିକ ପ୍ରକ୍ରିୟା ଓ ଉତ୍ତରଦାୟିତ୍ଵ, ସ୍ଵଚ୍ଛତା, କୃଷକଙ୍କ ଆୟ ଦ୍ଵିଗୁଣ କରିବା, ଦକ୍ଷତା ବିକାଶ, ସ୍ଵଚ୍ଛ ଭାରତ, ଉପଭୋକ୍ତା ଅଧିକାର, ପରିବେଶ ସୁରକ୍ଷା ଏବଂ 2022 ମସିହା ସୁଦ୍ଧା ନୂଆ ଭାରତ ଗଠନ ପ୍ରସଙ୍ଗରେ ସେମାନଙ୍କ ଅଭିଜ୍ଞତା ବର୍ଣ୍ଣନା କରିଥିଲେ। ପ୍ରଧାନମନ୍ତ୍ରୀ କହିଥିଲେ ଯେ, ଜନ କଲ୍ୟାଣ ଓ ସନ୍ତୁଷ୍ଟି ପାଇଁ ବିକାଶ ଓ ଉତ୍ତମ ପ୍ରଶାସନର ସମଷ୍ଟି ଆବଶ୍ୟକ। ସେ କହିଲେ ଯେ, ଅଧିକାରୀମାନେ ଉତ୍ତମ ପ୍ରଶାସନକୁ ଅଗ୍ରାଧିକାର ଦେବା ଉଚିତ। ସରକାରଙ୍କ ସମସ୍ତ ବିଭାଗ ସର୍ବୋକ୍ରୃଷ୍ଟ ପରିଣାମ ହାସଲ ପାଇଁ ଐକ୍ୟବଦ୍ଧ, ସମନ୍ୱିତ ଓ ସୁସଂହତ ଭାବେ କାର୍ଯ୍ୟ କରିବା ଉପରେ ସେ ଗୁରୁତ୍ଵ ଦେଇଥିଲେ। ସମସ୍ତ ଅଧିକାରୀ କୌଣସି ନିଷ୍ପତ୍ତି ନେବା ସମୟରେ ଗରିବ ଓ ସାଧାରଣ ଲୋକଙ୍କ କଥା ମନେ ରଖିବା ଉଚିତ ବୋଲି ସେ କହିଥିଲେ। ପ୍ରଧାନମନ୍ତ୍ରୀ କହିଲେ ଯେ, ବିଶ୍ଵ ସକାରାତ୍ମକ ଆଶାରେ ଭାରତକୁ ଅନାଇ ରହିଛି। ବିଶ୍ଵରେ ସନ୍ତୁଳନ ରକ୍ଷା କରିବାକୁ ଏକ ସଫଳ ଭାରତର ଆବଶ୍ୟକତା ଥିବା ସମସ୍ତେ ଅନୁଭବ କରୁଛନ୍ତି। ଦେଶର ସାଧାରଣ ନାଗରିକଙ୍କ ନିକଟରେ ଶ୍ରେଷ୍ଠତା ପ୍ରଦର୍ଶନ ପାଇଁ ଏକ ଦୃଢ଼ ଅନ୍ତର୍ପ୍ରବାହ ରହିଛି। ପ୍ରତିଦ୍ୱନ୍ଦିତାମୂଳକ ପରୀକ୍ଷା ଓ କ୍ରୀଡ଼ାରେ ସୀମିତ ସମ୍ବଳକୁ ଆଧାର କରି ସମାଜର ନିମ୍ନସ୍ତରର ଗରିବ ଯୁବକମାନେ ଶ୍ରେଷ୍ଠତ୍ଵ ପ୍ରଦର୍ଶନ କରୁଛନ୍ତି । ଅଧିକାରୀମାନେ ସେମାନଙ୍କ କାର୍ଯ୍ୟକ୍ଷେତ୍ରର ପ୍ରଥମ ତିନି ବର୍ଷ ଯେପରି ସାହାସର ସହ କାର୍ଯ୍ୟ କରୁଥିଲେ ଠିକ୍ ସେହିପରି ଯୁବକମାନଙ୍କ ସ୍ଵୟଂପ୍ରବୃତ୍ତ ଦକ୍ଷତାକୁ ପ୍ରୋତ୍ସାହିତ କରିବାକୁ ପ୍ରଧାନମନ୍ତ୍ରୀ କହିଥିଲେ। ପ୍ରଧାନମନ୍ତ୍ରୀ କହିଲେ ଯେ, ଦେଶର ହିତ ପାଇଁ ଅଧିକାରୀମାନେ ସେମାନଙ୍କ ସର୍ବଶ୍ରେଷ୍ଠ ପ୍ରଦର୍ଶନ କରିବା ସକାଶେ ଏହା ଉତ୍ତମ ସୁଯୋଗ । ସରକାରଙ୍କ ବିଭିନ୍ନ ବିଭାଗ ମଧ୍ୟରେ ଶିଥିଳତା ଦୂର କରି ସୁସଂହତ ଯୋଗାଯୋଗ ବ୍ୟବସ୍ଥା ସୃଷ୍ଟି ଉପରେ ସେ ଗୁରୁତ୍ଵ ଦେଇଥିଲେ। ଦ୍ରୁତ ଏବଂ ଦକ୍ଷ ନିଷ୍ପତ୍ତି ନେବାର ଆବଶ୍ୟକତା ଉପରେ ସେ ଜୋର ଦେଇଥିଲେ। ସେ କହିଲେ ଯେ, ଭଲ ଉଦ୍ଦେଶ୍ୟରେ ସ୍ଵଚ୍ଛ ନିଷ୍ପତ୍ତିକୁ ସର୍ବଦା କେନ୍ଦ୍ର ସରକାର ପ୍ରୋତ୍ସାହିତ କରିବେ। ଦେଶର ସବୁଠାରୁ ପଛୁଆ ଶହେ ଜିଲ୍ଲାକୁ ଗୁରୁତ୍ଵ ଦେବାକୁ ପ୍ରଧାନମନ୍ତ୍ରୀ ଅଧିକାରୀମାନଙ୍କୁ ପରାମର୍ଶ ଦେଇଥିଲେ। ଯ’ଦ୍ୱାରା କି ସେହି ଜିଲ୍ଲାଗୁଡ଼ିକ ବିକାଶର ବିଭିନ୍ନ ସ୍ତରରେ ଜାତୀୟ ହାର ସହ ସମାନ ହୋଇପାରିବେ।
ଜୁଲାଇରେ ୬ ବିଲିୟନ ୟୁପିଆଇ ନେଣଦେଣକୁ ପ୍ରଧାନମନ୍ତ୍ରୀଙ୍କ ପ୍ରଶଂସା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁଲାଇ ମାସରେ ୬ ବିଲିୟନ ୟୁପିଆଇ ନେଣଦେଣ ଭଳି ଗୁରୁତ୍ୱପୂର୍ଣ୍ଣ ଉପଲବ୍ଧିକୁ ପ୍ରଶଂସା କରିଛନ୍ତି । ୨୦୧୬ ପରଠାରୁ ଏହା ସର୍ବାଧିକ ନେଣଦେଣ । କେନ୍ଦ୍ର ଅର୍ଥ ମନ୍ତ୍ରୀ ନିର୍ମଳା ସୀତାରମଣଙ୍କ ଟ୍ୱିଟ ପ୍ରତ୍ୟୁତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଏହା ଏକ ଗୁରୁତ୍ୱପୂର୍ଣ୍ଣ ଉପଲବ୍ଧି । ନୂଆ ପ୍ରଯୁକ୍ତି ଆପଣାଇ ଅର୍ଥନୀତି ସ୍ୱଚ୍ଛ କରିବା ପାଇଁ ଦେଶବାସୀଙ୍କ ସଂକଳ୍ପକୁ ଏହା ଦର୍ଶାଉଛି । କୋଭିଡ- ୧୯ ମହାମାରୀ ବେଳେ ଡିଜିଟାଲ ନେଣଦେଣ ବେଶ ସହାୟକ ହୋଇଥିଲା ।”
କୃଷି, ଆନୁସଙ୍ଗିକ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ପାଇଁ ଭାରତ-କେନିଆ ବୁଝାମଣାପତ୍ରକୁ କେବିନେଟର ମଞ୍ଜୁରି

କୃଷି ଏବଂ ଆନୁସଙ୍ଗିକ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ପାଇଁ ଭାରତ – କେନିଆ ମଧ୍ୟରେ ବୁଝାମଣାକୁ ଆଜି (04.01.2017) ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେବିନେଟ ବୈଠକରେ ମଞ୍ଜୁରି ପ୍ରଦାନ କରାଯାଇଛି । ଏହି ବୁଝାମଣା ପତ୍ରରେ କୃଷି ଅନୁସନ୍ଧାନ, ପଶୁପାଳନ ଏବଂ ଦୁଗ୍ଧ ଉନ୍ନୟନ, ପଶୁଧନ ଓ ମତ୍ସ୍ୟପାଳନ, ଉଦ୍ୟାନକୃଷି, ପ୍ରାକୃତିକ ସଂଶାଧନ ପରିଚାଳନା, ଫସଲ ଅମଳ ପରବର୍ତ୍ତୀ ପରିଚାଳନା ଏବଂ ବିପଣନ, ମୃତ୍ତିକା ଓ ସଂରକ୍ଷଣ, ଜଳ ପ୍ରବନ୍ଧନ, ସେଚାଞ୍ଚଳ ଜମି ଓ ଜଳସେନଚନ ବ୍ୟବସ୍ଥାରେ ଉନ୍ନତି ଏବଂ ସମନ୍ୱୀତ ଜଳଛାୟା ବିକାଶ ଏବଂ କୀଟନାଶକ ପରିଚାଳନା, କୃଷି ପ୍ରକଳ୍ପ, ମେସିନ ଏବଂ ଉପକରଣ, ସ୍ୱଚ୍ଛତା ଏବଂ ସାଇଟୋସାନିଟାରୀ ସମସ୍ୟାଗୁଡିକୁ ସାମିଲ କରାଯାଇଛି । ବୁଝାମଣା ହେଲେ ଦୁଇ ଦେଶର ପ୍ରତିନିଧିମାନଙ୍କର ଏକ ମିଳିତ କାର୍ଯ୍ୟକାରୀ ଗୋଷ୍ଠୀ ଗଠନ କରାଯିବ, ଯାହା ବୁଝାମଣା ଅନୁଯାୟୀ କାର୍ଯ୍ୟାନ୍ୱୟନର ଅନୁଧ୍ୟାନ କରିବ । କୃଷି କ୍ଷେତ୍ର ଏବଂ ଅନ୍ୟ ଆନୁସଙ୍ଗିକ କ୍ଷେତ୍ର ପାଇଁ ପ୍ରସ୍ତାବ ଦେବା ସହ ଆଗାମୀ ଦିନରେ ଏହି କ୍ଷେତ୍ରଗୁଡିକରେ ସହଯୋଗ ପାଇଁ ନିୟମାବଳୀ ପ୍ରସ୍ତୁତ କରାଯିବ । ଏହି ବୁଝାମଣା ହସ୍ତାକ୍ଷର ହେବା ଦିନଠାରୁ 5 ବର୍ଷ ପର୍ଯ୍ୟନ୍ତ ବଳବତ୍ତର ରହିବ ଏବଂ ପ୍ରତି 5 ବର୍ଷରେ ସ୍ୱତଃପ୍ରବୃତ ଭାବେ ଅବଧି ବୃଦ୍ଧି ଘଟିଚାଲିବ । ଅବଧି ପୂରଣର 6 ମାସ ପୂର୍ବରୁ କୋ÷ଣସି ଦେଶ ଲିଖିତ ଭାବେ ବୁଝାମଣା ରଦ୍ଦ ପାଇଁ ତାଙ୍କ ଅଭିପ୍ରାୟ ନଜଣାଇଲେ ଏହା ସ୍ୱତଃପ୍ରବୃତ ଭାବେ ବଳବତ୍ତର ରହୁଥିବ ।
ଜୈବ ପ୍ରଯୁକ୍ତି  କ୍ଷେତ୍ରରେ ଭାରତ ବ୍ରାଜିଲ ବୁଝାମଣା ସମ୍ବନ୍ଧରେ କ୍ୟାବିନେଟକୁ ସୂଚନା ପ୍ରଦାନ

ଭାରତ ଓ ବ୍ରାଜିଲ ମଧ୍ୟରେ 2018 ମେ’ ମାସରେ ସ୍ୱାକ୍ଷର ହୋଇଥିବା ବୁଝାମଣା ପତ୍ର ସମ୍ବନ୍ଧରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟକୁ ସୂଚନା ପ୍ରଦାନ କରାଯାଇଛି । ଜୈବ ପ୍ରଯୁକ୍ତି ଶିକ୍ଷା, ପ୍ରଶିକ୍ଷଣ ଏବଂ ଗବେଷଣା କ୍ଷେତ୍ରରେ ଏକ ଦୃଢ଼ ରଣନୀତି ପ୍ରସ୍ତୁତ କରିବା ତଥା ବିଜ୍ଞାନ ଏବଂ ପ୍ରଯୁକ୍ତିଗତ କୁଟନୀତିରେ ଅଭିନବତ୍ୱ ପାଇଁ ମିଳିତ ସହଯୋଗ ନେଇ ଏକ ଭବିଷ୍ୟତ ଯୋଜନା ପ୍ରସ୍ତୁତି କରିବା ଲାଗି ଭାରତ ଏବଂ ବ୍ରାଜିଲ ମଧ୍ୟରେ ଏକ ବୁଝାମଣା ପତ୍ର ସ୍ୱାକ୍ଷର କରାଯାଇଛି । ଏହି ମିଳିତ ସହଯୋଗର ପ୍ରମୁଖ ବିଷୟ ଗୁଡ଼ିକ ହେଲେ: ବାୟୋ ମେଡସିନ ଏବଂ ସ୍ୱାସ୍ଥ୍ୟ, ବିଶେଷ କରି ବାୟୋଟେକ ଆଧାରିତ ଉତ୍ପାଦ କୃଷି ଉତ୍ପାଦନ ପ୍ରକ୍ରିୟା ଜୈବ ଇନ୍ଧନ ଏବଂ ଜୈବ ଶକ୍ତି ନାନୋପ୍ରଯୁକ୍ତି ଏବଂ ବାୟୋ ଯନ୍ତ୍ରବିନ୍ୟାସ ଜୈବ ବିବିଧତା ଏବଂ ଟାକ୍ସୋନୋମି
ପ୍ରଧାନମନ୍ତ୍ରୀଙ୍କୁ ଭେଟିଲେ ଚୀନ କମ୍ୟୁନିଷ୍ଟ ପାର୍ଟିର କେନ୍ଦ୍ରୀୟ ରାଜନୀତିକ ଓ ଆଇନ ବ୍ୟାପାର କମିଶନ ସଚିବ ମେଙ୍ଗ୍ ଜିଆନ୍ଝୁ

ଚୀନ କମ୍ୟୁନିଷ୍ଟ ପାର୍ଟିର କେନ୍ଦ୍ରୀୟ ରାଜନୀତିକ ଓ ଆଇନ ବ୍ୟାପାର କମିଶନ ସଚିବ ମହାମହିମ ମେଙ୍ଗ୍ ଜିଆନ୍ଝୁ ଆଜି ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ସାକ୍ଷାତ କରିଛନ୍ତି । ଗତ ଦୁଇବର୍ଷ ଧରି ଭାରତ ଓ ଚୀନ ମଧ୍ୟରେ ଉଚ୍ଚସ୍ତରୀୟ ଗସ୍ତର ବ୍ୟାପକ ବିନିମୟକୁ ପ୍ରଧାନମନ୍ତ୍ରୀ ସ୍ୱାଗତ କରି କହିଛନ୍ତି ଯେ ଏଭଳି ଗସ୍ତ ଦ୍ୱାରା ଦୁଇ ଦେଶ ମଧ୍ୟରେ ରଣନୀତିକ ବୁଝାମଣା ସ୍ଥାପନ ସହାୟକ ହେବ । ପ୍ରଧାନମନ୍ତ୍ରୀ ୨୦୧୫ ମଇ ମାସରେ ତାଙ୍କର ସଫଳ ଦ୍ୱିପାକ୍ଷିକ ଚୀନ ଗସ୍ତକୁ ସ୍ମରଣ କରିବା ସହ ଜି-୨୦ ଶିଖର ସମ୍ମିଳନୀରେ ଯୋଗ ଦେବାକୁ ୨୦୧୬ ସେପ୍ଟେମ୍ବରରେ ହାଙ୍ଗଜୁ ଗସ୍ତକୁ ମଧ୍ୟ ମନେ ପକାଇଥିଲେ । ଦୁଇ ନେତା ଆତଙ୍କବାଦ ମୁକାବିଲା କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ସମେତ ପାରସ୍ପରିକ ସ୍ୱାର୍ଥ ଜଡ଼ିତ ପ୍ରସଙ୍ଗ ଉପରେ ଆଲୋଚନା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ଆତଙ୍କବାଦ ହେଉଛି ଆନ୍ତର୍ଜାତିକ ଶାନ୍ତି ଓ ସୁରକ୍ଷା ପ୍ରତି ସବୁଠୁ ବଡ଼ ବିପଦ । ଆତଙ୍କବାଦ ମୁକାବିଲା ସମ୍ପର୍କିତ ପ୍ରସଙ୍ଗରେ ଭାରତ ଓ ଚୀନ ମଧ୍ୟରେ ବୃଦ୍ଧି ପାଉଥିବା ସହଯୋଗକୁ ସେ ସ୍ୱାଗତ କରିଥିଲେ ।
ରାଜମାତା ବିଜୟା ରାଜେ ସିନ୍ଧିଆଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ରାଜମାତା ବିଜୟା ରାଜେ ସିନ୍ଧିଆଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି ଅର୍ପଣ କରିଛନ୍ତି । ସେ ସାହସ ଏବଂ ଦୂରଦୃଷ୍ଟି ସମ୍ପନ୍ନ ଥିଲେ ବୋଲି ଶ୍ରୀ ମୋଦୀ କହିଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ରାଜମାତା ବିଜୟା ରାଜେ ସିନ୍ଧିଆ ଜୀଙ୍କୁ ତାଙ୍କ ଜନ୍ମ ବାର୍ଷିକୀରେ ଶ୍ରଦ୍ଧାଞ୍ଜଳି । ସେ ସାହସ ଏବଂ ଦୂରଦୃଷ୍ଟି ସମ୍ପନ୍ନ ଥିଲେ । ସେ ନିଜ ଜୀବନକୁ ଅନ୍ୟମାନଙ୍କର ସେବା କରିବାରେ ଉତ୍ସର୍ଗ କରିଥିଲେ । ତାଙ୍କର ଉଲ୍ଲେଖନୀୟ ବ୍ୟକ୍ତିତ୍ୱ ବିଷୟରେ ପୂର୍ବ ମନ୍‍ କି ବାତ୍‍ କାର୍ଯ୍ୟକ୍ରମ ସମୟରେ ମୁଁ ଯାହା କହିଥିଲି ତାହା ସେୟାର କରୁଛି ।”
ସାଂସଦ ତଥା ପୂର୍ବତନ କେନ୍ଦ୍ରମନ୍ତ୍ରୀ ଶ୍ରୀ ସନୱାର ଲାଲ ଜାଠଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ, ଶ୍ରୀ ନରେନ୍ଦ୍ର ମୋଦୀ ସାଂସଦ ତଥା ପୂର୍ବତନ କେନ୍ଦ୍ର ମନ୍ତ୍ରୀ ଶ୍ରୀ ସନୱାର ଲାଲ ଜାଠଙ୍କ ବିୟୋଗରେ ଗଭୀର ଶୋକ ବ୍ୟକ୍ତ କରିଛନ୍ତି । “ସାଂସଦ ଏବଂ ପୂର୍ବତନ କେନ୍ଦ୍ରମନ୍ତ୍ରୀ, ଶ୍ରୀ ସନୱର ଲାଲ ଜାଠଙ୍କ ବିୟୋଗରେ ମର୍ମାହତ । ଏହା ବିଜେପି ଏବଂ ସାରା ଦେଶ ପାଇଁ ଏକ ବଡ଼ କ୍ଷତି । ମୁଁ ମୋର ସମବେଦନା ଜଣାଉଛି । ଶ୍ରୀ ସନୱାର ଲାଲ ଜାଠ ଗ୍ରାମ ଏବଂ କୃଷକଙ୍କ କଲ୍ୟାଣ ପାଇଁ ଅନେକ କାର୍ଯ୍ୟ କରିଥିଲେ । ଏପରି ଏକ ଦୁଃଖଦ ମୁହୂର୍ତ୍ତରେ ତାଙ୍କ ପରିବାର ଏବଂ ସମ୍ପର୍କୀୟଙ୍କ ପ୍ରତି ମୋର ସମବେଦନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।